309/2020

Útdráttur

Staðfestur var úrskurður héraðsdóms um að sonur A skyldi vistaður tímabundið utan heimilis.

Úrskurður Landsréttar

Landsréttardómararnir J-kk-nf S-kk-nf og Þ-kk-nf I-kk-nf N-kk-nf og H-kk-nf O. A-kk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 19. maí 2020. Greinargerð varnaraðila barst réttinum 9. júní 2020. Kærður er úrskurður Héraðsdóms Reykjaness 5. maí 2020 í málinu nr. U[…]/2020 þar sem varnaraðila var heimilað að vista son sóknaraðila utan heimilis hans til og með 14. ágúst 2020. Kæruheimild er í 1. mgr. 64. gr. barnaverndarlaga nr. 80/2002.

2 Sóknaraðili krefst þess aðallega að hinn kærði úrskurður verði felldur úr gildi en til vara að vistuninni verði markaður skemmri tími. Þá krefst hann málskostnaðar líkt og málið væri eigi gjafsóknarmál.

3 Varnaraðili krefst staðfestingar hins kærða úrskurðar.

Niðurstaða

4 Í greinargerð sóknaraðila til Landsréttar er byggt á því að héraðsdómur hafi misskilið afstöðu drengsins til áframhaldandi vistunar hjá vistforeldrum. Afstaða drengsins sem hefði komið fram í skýrslu talsmanns hans 21. janúar 2020 og héraðsdómur byggir niðurstöðu sína á hafi grundvallast á því að þá hafi ekki annað legið fyrir en að vistun utan heimilis lyki 15. júní 2020 eða um […] mánuðum eftir að hún hófst […] 2019. Vilji drengsins hafi því í raun staðið til þess að vistuninni lyki 15. júní 2020. Þá bendir sóknaraðili á að héraðsdómari hafi ekki kannað sjálfstætt afstöðu drengsins til málsins í samræmi við 2. mgr. 63. gr. barnaverndarlaga. Í ákvæðinu komi fram að gefa skuli barni sem ekki er aðili máls kost á að tjá sig um mál í samræmi við aldur þess og þroska nema dómari telji að afstaða barnsins komi fram með nægilega skýrum hætti í gögnum málsins. Skýrsla talsmannsins sem byggt er á sé frá 21. janúar 2020 og gerð áður en dómsmálið var höfðað. Telur sóknaraðili að verði ekki fallist á kröfu hans um að hafna frekari vistun eigi að ómerkja hinn kærða úrskurð án kröfu.

5 Varnaraðili hefur lagt fram ný skjöl fyrir Landsrétt sem hafa að geyma upplýsingar um umgengni föður við drenginn frá því að hinn kærði úrskurður var kveðinn upp, eftirlit með heimili sóknaraðila og skýrslu talsmanns drengsins 2. júní 2020. Í skýrslu talsmannsins kemur fram að drengurinn hafi upplýst að hann eigi að búa hjá vistforeldrum til 14. ágúst næstkomandi. Fyrst hefði hann átt að búa hjá þeim í […] mánuði en nú ætti hann að búa hjá þeim í […] mánuði. Hefði hann sagt að honum þætti það gaman og litist vel á það. Jafnframt er haft eftir honum að eftir að dvölinni ljúki sjái hann fyrir sér að búa hjá föður sínum eða móður. Helst vilji hann dvelja hjá þeim í viku og viku til skiptis. Þá vilji hann halda áfram að fara til vistforeldra eins og hann hafi gert áður en hann flutti til þeirra.

6 Talsmaður drengsins, V félagsráðgjafi, kom fyrir héraðsdóm 22. apríl 2020 og gaf skýrslu. Þar staðfesti hún að drengurinn hefði upplýst í janúar 2020 að hann vildi búa hjá vistforeldrum í […] mánuði og fara að þeim tíma liðnum til föður síns. Staðfesti hún einnig að honum liði vel hjá vistforeldrum og væri tengdur þeim.

7 Þegar horft er til efnis framangreindra skýrslna talsmanns drengsins og framburðar hennar fyrir héraðsdómi liggur fyrir með nægjanlega skýrum hætti afstaða drengsins til tímabundinnar vistunar hjá vistforeldrum og vilji hans til að búa hjá föður að loknum þeim tíma. Drengurinn er nú […] ára og ljóst er af lýsingum talsmannsins að drengurinn hefur ekki sterkar skoðanir á því hvar hann vilji búa. Þó liggur fyrir að honum líður vel hjá vistforeldrum og að hann vilji jafnframt búa hjá föður þegar þeirri vistun lýkur og raunar eftir atvikum hjá móður.

8 Samkvæmt því sem að framan er rakið eru ekki nægjanleg rök til þess að ómerkja hinn kærða úrskurð. Með vísan til þess sem áður hefur komið fram um mat á vilja drengsins en að öðru leyti með vísan til forsendna hins kærða úrskurðar verður hann staðfestur.

9 Kærumálskostnaður verður ekki úrskurðaður en um gjafsóknarkostnað sóknaraðila fyrir Landsrétti fer eins og í úrskurðarorði greinir.

Úrskurðarorð:

Hinn kærði úrskurður er staðfestur.

Kærumálskostnaður fellur niður.